Probleme met 7de Laan-kontrak7de Laan, SABC2 se gewilde sepie, se kameras sal moontlik Vrydag ophou rol indien die SAUK nie betyds sy kontrak met Danie Odendaal, die vervaardiger, hernu nie, berig City Press. Die akteurs en tegniese span is vandeesweek skriftelik hieroor in kennis gestel. “Die realiteit is dat ons nie ŉ program aan die SAUK kan lewer indien ons nie ŉ kontrak het nie,” lui die brief. “Danie Odendaal Produksies het nie genoeg kontantreserwes om onbepaald voort te gaan nie.” Die vervaardiger is glo mondelings deur die SAUK in kennis gestel dat die kontrak hernu sal word. “Ek glo dit is net ŉ administratiewe oponthoud,” het Libbie Nel, woordvoerder van 7de Laan, aan City Press gesê. “Dit is een van die suksesvolste programme op SABC2 en ek kan aan geen ander rede dink waarom die kontrak nie hernu sal word nie.” Kaizer Kganyago, woordvoerder vir die SAUK, het egter aan City Press gesê daar is geen kontraktuele probleme tussen die SAUK en 7de Laan nie. Volgens City Press was alle personeellede van 7de Laan onlangs met vakansie. “Die weeklange breuk in Augustus is al ‘n instelling, aangesien die vervaardigers gewoonlik teen einde Augustus probleme verwag met die kontrak,” berig die dagblad. ŉ Bron het glo aan City Press gesê die program is baie duur. “Die begroting is verlede jaar gesny met die gevolg dat talle personeellede geen verhoging verlede jaar ontvang het nie.” 7de Laan is al 14 jaar lank op die kassie en het meer as 2 miljoen kykers. Die reeks word sowat twee tot twee en ŉ half maande vooruit geskiet.